Ha основу члана 42. став 5. Закона о смањењу ризика од катастрофа и управљању ванредним ситуацијама („Службени гласник PC”, број 87/18) и члана 42. став 1. Закона о Влади („Службени гласник PC”, бр. 55/05, 71/05 – испрaвка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о саставу, начину и организацији рада штабова за ванредне ситуације**

"Службени гласник РС", број 27 од 13. марта 2020.

**Предмет уређивања**

Члан 1.

Овом уредбом уређује се састав, начин и организација рада штабова за ванредне ситуације.

**Републички штаб за ванредне ситуације**

Члан 2.

Републички штаб за ванредне ситуације (у даљем тексту: Републички штаб) чине командант, начелник и чланови штаба.

Командант Републичког штаба је министар у чијем делокругу су послови из области заштите и спасавања oд катастрофа (у даљем тексту: командант Републичког штаба).

Начелник Републичког штаба је руководилац организационе јединице Министарства унутрашњих послова (у даљем тексту: Министарство) у чијем делокругу су послови заштите и спасавања од катастрофа (у даљем тексту: начелник Републичког штаба).

Чланови Републичког штаба су:

1) министри у чијем делокругу су послови из области: спољних послова; грађевинарства; саобраћаја и инфраструктуре; трговине, туризма и телекомуникација; државне управе и локалне самоуправе; финансија; привреде; пољопривреде, шумарства и водопривреде; заштите животне средине; рударства и енергетике; правосуђа; одбране; здравља; рада; културе и информисања; просвете;

2) руководиоци посебних организација, јавних предузећа, привредних друштава и других правних лица или установа у чијем делокругу су послови или задаци од значаја за заштиту и спасавање од катастрофа, а нарочито из области метеорологије и геологије, сеизмологије, геохазарда, хидрологије, водопривреде и шумарства, електропривреде, телекомуникација, информисања од националног значаја, јонизујућег зрачења, нуклеарне сигурности;

3) службеници, односно лица на положају или руководиоци високог нивоа из Министарства унутрашњих послова и официр Војске Србије, генерални секретар Црвеног крста Србије, представник Горске службе спасавања и други у складу са проценом Надлежне службе.

Члан Републичког штаба је и командант Покрајинског штаба за ванредне ситуације.

У складу са проценом организационе јединице Министарства у чијем делокругу су послови заштите и спасавања од катастрофа (у даљем тексту: Надлежна служба), на предлог Министарства, Влада одлуком може за члана Републичког штаба именовати и представнике других органа и правних лица који обављају делатност од значаја за заштиту и спасавање.

Стручне и административно-техничке послове потребне за рад Републичког штаба обавља Надлежна служба.

**Покрајински штаб за ванредне ситуације**

Члан 3.

Покрајински штаб за ванредне ситуације (у даљем тексту: Покрајински штаб) чине командант, начелник и чланови штаба.

Командант Покрајинског штаба је председник Покрајинске владе.

Начелник Покрајинског штаба је високи руководилац надлежне службе.

Чланови Покрајинског штаба су:

1) чланови извршног органа аутономне покрајине у чијем делокругу су послови из области: привреде; туризма; пољопривреде, водопривреде, шумарства; одбране; регионалног развоја; међурегионалне сарадње; локалне самоуправе; здравства; урбанизма; заштите животне средине; геологије, рударства и енергетике; грађевинарства; саобраћаја; социјалне политике; демографије; равноправности полова; културе; јавног информисања; односа са верским заједницама и други у складу са предлогом Покрајинске владе и надлежне службе;

2) представници покрајинских органа управе у чијем делокругу су послови из области: водопривреде; шумарства; урбанизма; здравства; заштите животиња и други у складу са предлогом Покрајинске владе и надлежне службе;

3) руководиоци јавних предузећа, привредних друштава и других правних лица и других организација из области: информисања; стручни радници Министарства унутрашњих послова; представник Војске Србије, Црвеног крста Србије, удружења грађана и других субјеката у складу са предлогом Покрајинске владе и надлежне службе.

У складу са проценом и на иницијативу надлежне службе, надлежни покрајински орган може посебном одлуком за члана Покрајинског штаба именовати и представнике других органа и правних лица који обављају делатност од значаја за заштиту и спасавање.

Стручне и административно-техничке послове за потребе рада Покрајинског штаба обавља стручна служба аутономне покрајине, у сарадњи са начелником Штаба и организационим јединицама Надлежне службе на територији аутономне покрајине.

**Окружни штаб за ванредне ситуације**

Члан 4.

Окружни штаб за ванредне ситуације (у даљем тексту: Окружни штаб) чине командант, начелник и чланови штаба.

Командант Окружног штаба је начелник управног округа.

Начелник Окружног штаба је представник организационе јединице надлежне службе за територију управног округа.

Чланови Окружног штаба су представници у управном округу у чијем су делокругу послови из области: унутрашњих послова; здравства; пољопривреде, водопривреде, шумарства; рада; социјалне политике; заштите животне средине; саобраћаја; грађевинарства; урбанизма; информисања; комуналних делатности; као и представници Министарства одбране и Војске Србије и Црвеног крста Србије.

Стручне и административно-техничке послове за потребе рада Окружног штаба обавља организациона јединица надлежне службе са територије управног округа.

**Градски штаб за ванредне ситуације**

Члан 5.

Градски штаб за ванредне ситуације (у даљем тексту: Градски штаб) чине командант, заменик команданта, начелник и чланови штаба.

Командант Градског штаба је градоначелник.

Заменик команданта је заменик градоначелника, помоћник градоначелника или члан градског већа.

Начелник Градског штаба је представник организационе јединице Надлежне службе за територију града.

Начелник Градског штаба града Београда је руководилац организационе јединице Надлежне службе за територију града Београда.

Чланови градског штаба су:

1) представници органа града у чијем делокругу су послови из области: одбране; информисања; инспекције; комуналних делатности; стамбених послова; здравства; пољопривреде, водопривреде, шумарства; рада; социјалне политике; заштите животне средине; образовања; урбанизма; грађевинарства; саобраћаја; енергетике и други у складу са предлогом градске управе и надлежне службе;

2) руководиоци јавних предузећа, привредних друштава, представници Министарства унутрашњих послова, представник Војске Србије, Црвеног крста Србије, удружења грађана, других правних лица и установа и други у складу са предлогом градске управе и надлежне службе.

Стручне и административно-техничке послове за потребе рада Градског штаба обавља стручна служба града, у сарадњи са начелником Штаба и организационом јединицом надлежне службе за територију града.

Стручне и административно-техничке послове за потребе рада Градског штаба за ванредне ситуације града Београда обавља организациона јединица Надлежне службе за територију града Београда, у сарадњи са стручном службом града Београда.

**Штаб за ванредне ситуације градске општине**

Члан 6.

Штаб за ванредне ситуације градске општине (у даљем тексту: Штаб градске општине) се образује, организује и ради у складу са законом, статутом града и другим прописима којима се дефинише надлежност градских општина.

Штаб градске општине чине командант, заменик команданта, начелник и чланови штаба.

Командант Штаба градске општине је председник градске општине.

Заменик команданта је заменик председника градске општине, односно помоћник председника градске општине или члан већа градске општине.

Начелник Штаба градске општине је представник организационе јединице Надлежне службе.

Чланови Штаба градске општине су:

1) представници органа градске општине у чијем делокругу су послови из области: одбране; информисања; инспекције; комуналних делатности; стамбених послова; здравства; пољопривреде, водопривреде, шумарства; рада; социјалне политике; заштите животне средине; образовања; урбанизма; грађевинарства; саобраћаја; геологије, рударства и енергетике и други у складу са предлогом градске општине и организационе јединице надлежне службе за територију града;

2) руководиоци јавних предузећа, привредних друштава, представници Министарства унутрашњих послова, представник Војске Србије, Црвеног крста Србије, удружења грађана, других правних лица и установа и други у складу са предлогом градске општине и организационе јединице надлежне службе за територију града.

Стручне и административно-техничке послове за потребе рада Штаба градске општине обавља стручна служба градске општине, у сарадњи са начелником Штаба градске општине и организационом јединицом Надлежне службе за територију града.

**Општински штаб за ванредне ситуације**

Члан 7.

Општински штаб за ванредне ситуације (у даљем тексту: Општински штаб) чине командант, заменик команданта, начелник и чланови штаба.

Командант Општинског штаба је председник општине.

Заменик команданта Општинског штаба је заменик председника општине, помоћник председника општине или члан општинског већа.

Начелник општинског штаба је представник надлежне службе.

Изузетно, начелник Општинског штаба може бити лице ван надлежне службе, по претходно добијеној сагласности руководиоца Надлежне службе.

Чланови Општинског штаба су:

1) представници органа општине у чијем делокругу су послови из области: одбране; информисања; инспекције; комуналних делатности; стамбених послова; здравства; пољопривреде, водопривреде, шумарства; рада; социјалне политике; заштите животне средине; образовања; урбанизма; грађевинарства; саобраћаја; геологије, рударства и енергетике и други у складу са проценом општинске управе и организационе јединице Надлежне службе;

2) руководиоци јавних предузећа, привредних друштава, представници Министарства унутрашњих послова, представник Војске Србије, Црвеног крста Србије, удружења грађана, других правних лица и установа и други у складу са предлогом општинске управе и организационе јединице надлежне службе за територију општине.

Стручне и административно-техничке послове за потребе рада Општинског штаба обавља стручна служба општине, у сарадњи са начелником Општинског штаба и организационом јединицом Надлежне службе у чијој надлежности је територија општине.

**Фазе у раду штабова**

Члан 8.

Штаб за ванредне ситуације ради у складу са законом и другим прописима реализујући своје активности кроз три фазе које се међусобно смењују и то: превентивна фаза, оперативна фаза, односно послови координације и руковођења као друга фаза и активности у фази опоравка заједнице као трећа фаза.

**Превентивна фаза**

Члан 9.

Активности у превентивној фази представљају организацију и спровођење задатака и мера које штаб реализује у периоду пре ванредне ситуације.

Штаб за ванредне ситуације спроводи активности на разматрању стања спремности за организовани одговор на ризике и претње и упознаје се са достигнутим степеном развоја и изградње система смањења ризика и управљања ванредним ситуацијама.

Штаб за ванредне ситуације ове активности разматра на редовним седницама.

**Оперативна фаза**

Члан 10.

Активности штаба за ванредне ситуације које се спроводе у оперативној фази су непосредно руковођење и координација субјектима и снагама система смањења ризика и управљању ванредним ситуацијама на погођеној територији ради заштите и спасавања живота и здравља људи, животиња, материјалних и културних добара, животне средине, инфраструктуре и других штићених вредности.

Штаб за ванредне ситуације ове активности разматра и реализује на ванредним седницама које се сазивају по потреби.

По укидању ванредне ситуације приступа се анализи ситуације на погођеној територији, у погледу броја и стања угроженог и настрадалог становништва, домаћинстава, инфраструктуре, анализи рада учесника као и других потребних података по процени штаба за ванредне ситуације.

Анализа ситуације доставља се штабу за ванредне ситуације непосредно вишег нивоа образовања.

Републички штаб за ванредне ситуације након ванредне ситуације проглашене за територију Републике Србије анализу ситуације сачињену сагласно ставу 3. овог члана доставља Влади.

**Фаза опоравка**

Члан 11.

Штаб за ванредне ситуације активно учествује у препознавању потребе за предузимањем мера опоравка, организацији и спровођењу мера и задатака обнове, реконструкције и рехабилитације, узимајући у обзир смањење ризика од будућих катастрофа.

По спроведеним мерама опоравка приступа се изради извештаја о стању погођених штићених вредности са предлогом мера за смањење ризика од будућих катастрофа.

Извештај се доставља штабу за ванредне ситуације непосредно вишег нивоа образовања.

Републички штаб за ванредне ситуације извештај доставља Влади, на упознавање.

**Заказивање седница штаба за ванредне ситуације**

Члан 12.

Заказивање седница штаба за ванредне ситуације, налаже командант, a y његовом одсуству заменик команданта или начелник штаба, а на предлог Надлежне службе, односно надлежног органа аутономне покрајине и надлежног органа јединице локалне самоуправе.

Надлежна служба или служба аутономне покрајине, односно јединице локалне самоуправе непосредно позива чланове штаба.

**Документа штаба за ванредне ситуације**

Члан 13.

Документа штаба су пословник о раду, годишњи план рада, годишњи извештај о раду, извештаји, анализе, информације, наредбе, закључци, препоруке.

**Пословник о раду**

Члан 14.

Пословником о раду утврђују се: број редовних седница; начин припремања редовних и ванредних седница; начин утврђивања дневног реда; заказивање седнице; позивање чланова штаба и ток седнице; начин расправе и одлучивања о доношењу наредби, закључака препорука и других докумената штаба.

**Годишњи план рада**

Члан 15.

Годишњи план рада је документ којим се планирају активности на годишњем нивоу кроз предложене теме које су достављене од надлежних субјеката писаним путем, које ће се разматрати на редовним седницама.

Годишњи план рада разматра се на последњој редовној седници у текућој години за наредну годину.

Обавезни елементи годишњег плана рада су предложене теме надлежних субјеката, а носилац реализације теме је надлежни штаб за ванредне ситуације у сарадњи са предлагачем теме и податак на којој седници ће бити разматрана предложена тема (полугодишњи период).

Предлог годишњег плана рада штаба за ванредне ситуације аутономне покрајине, општина и градова израђује тај штаб, усваја се на седници тог штаба, након чега Годишњи план рада усваја надлежни орган у аутономној покрајини, јединици локалне самоуправе и града Београда.

Предлог годишњег плана рада окружног штаба за ванредне ситуације израђује тај штаб, усваја се на седници тог штаба, након чега Годишњи план рада окружног штаба за ванредне ситуације усваја Републички штаб за ванредне ситуације.

Предлог годишњег плана рада Републичког штаба за ванредне ситуације израђује Надлежна служба, утврђује се на седници тог штаба и ради усвајања доставља Влади.

**Годишњи извештај о раду**

Члан 16.

Годишњи извештај о раду је документ који садржи податке о реализованим активностима штаба за ванредне ситуације током претходне године превасходно кроз реализацију тема из годишњег плана рада, као и активности током ванредне ситуације.

Годишњи извештај о раду разматра се на првој редовној седници у текућој години.

Обавезни елементи годишњег извештаја о раду треба да буду садржани кроз следеће целине:

1) редовне седнице штаба за ванредне ситуације и то укупан број реализованих, по седницама реализоване теме у складу са Планом рада, као и теме које су реализоване, а нису предвиђене Планом рада, са освртом на евентуалне проблеме у реализацији, координацији и контроли функционисања свих субјеката заштите и спасавања уз пратећа документа штаба (наредбе, закључци и препоруке) са кратким садржајем наведених документа, као и општи закључак са редовне седнице;

2) ванредне седнице – број одржаних ванредних седница, шта је на седницама разматрано, прегледом проглашених ванредних ситуација и описом која територија је била угрожена, број људи, да ли има настрадалих, да ли је инфраструктура угрожена, материјална и културна добра, прегледом ангажованих снага и средстава и подацима о штетама. Такође се приказују усвојена акта штаба за ванредне ситуације (закључци, наредбе и препоруке), извештаји и анализе, као и општи закључак са ванредне седнице;

3) главне активности надлежних институција током ванредне ситуације;

4) активности штаба за ванредне ситуације у превентивном циклусу рада, а нарочито праћење стања и организације система смањења ризика од катастрофа са освртом на специфичности територије, рад на изради докумената у складу са прописима, учешће у обукама;

5) активности штаба за ванредне ситуације у мерама опоравка са кратким објашњењем у организацији и спровођењу мера и задатака обнове, реконструкције и рехабилитације, узимајући и обзир смањење ризика од будућих катастрофа.

**Врсте аката**

Члан 17.

У извршавању послова и задатака из своје надлежности, штаб за ванредне ситуације доноси наредбе, закључке и препоруке.

Наредбом се налаже:

1) извршавање задатака, односно мера заштите и спасавања;

2) употреба снага и средстава заштите и спасавања;

3) употреба средстава помоћи и других средстава која се користе у ванредним ситуацијама на својој територији.

Овај документ користи се у оперативном циклусу рада штаба за ванредне ситуације.

Закључком се:

1) утврђује одређени став о питањима из области заштите и спасавања,

2) образује стручно-оперативни тим и оперативни штаб и утврђују његови задаци;

3) процењује угроженост од настанка ванредне ситуације;

4) утврђује мишљење на одређена акта које штаб разматра;

5) одлучује о другим питањима о којима се не одлучује наредбом.

Овај документ користи се у сва три циклуса рада штаба за ванредне ситуације.

Препоруком се:

1) предлажу мере за побољшање стања и организације заштите и спасавања;

2) предлаже предузимање мера, радњи и поступака којима се умањује ризик од опасности.

Овај документ користи се у свe три фазе рада штаба.

**Врсте седница**

Члан 18.

Штаб за ванредне ситуације своје активности реализује на седницама штаба за ванредне ситуације које могу бити редовне и вaнредне.

Редовне седнице се одржавају најмање два пута годишње и на њима се разматрају теме које су предвиђене Планом рада.

На редовним седницама се разматрају и теме које нису планиране, јер њихово разматрање не трпи одлагање.

Ванредне седнице се одржавају због најаве или настанка опасности која може угрозити животе и здравље људи и материјална добра са циљем организовања и предузимања мера координације и руковођења у ванредним ситуацијама.

**Обука штаба за ванредне ситуације**

Члан 19.

Ради подизања спремности за организовани одговор за потребе рада штаба за ванредне ситуације, Министарство организује и спроводи обуку, оспособљавање и стручно усавршавање команданта, заменика команданата, начелника и чланова штаба према утврђеном плану и програму обуке.

**Стручно-оперативни тимови**

Члан 20.

За извршавање специфичних задатака заштите и спасавања, штаб за ванредне ситуације може образовати стручно-оперативни тим.

Стручно-оперативни тимови образују се по процени штаба за ванредне ситуације, за извршавање задатака и мера заштите и спасавања, и то: евакуације; збрињавања; склањања; радиолошко-хемијско-биолошке заштите; заштите и спасавања од пожара и експлозија; заштите и спасавања од поплава и несрећа на води и под водом; заштите и спасавања од техничко-технолошких несрећа, односно удеса, као и за извршавање других задатака заштите и спасавања које одреди надлежни штаб за ванредне ситуације.

У састав стручно-оперативног тима улазе стручњаци из састава: органа или институција који је надлежан за одређену опасност; Надлежне службе; органа државне управе, покрајинских и органа јединица локалне самоуправе; посебних организација; научних установа, организација, привредних друштава и других правних лица у чијем делокругу су послови од значаја за заштиту и спасавање у ванредним ситуацијама.

Радом стручно-оперативног тима руководи руководилац којег именује штаб.

Стручно-оперативни тим одговара начелнику штаба.

**Оперативни штаб за ванредне ситуације**

Члан 21.

Републички штаб за ванредне ситуације образује Оперативни штаб за ванредне ситуације (у даљем тексту: Оперативни штаб) у складу са својом проценом, ради бржег и ефикаснијег реаговања и доношења одлука приликом активирања снага и средстава из своје надлежности у току ванредне ситуације.

Оперативни штаб се може сазвати и у превентивном циклусу ради сагледавања стања, предлагања мера и активности на спречавању или умањењу ризика од опасности за коју је образован.

Састав Оперативног штаба чине руководилац, његов заменик, координатор и чланови. У састав овог штаба улазе представници који су овлашћени да непосредно доносе одлуке испред органа или институција у чијој надлежности је одређена опасност, представници Надлежне службе, експерти из одређених области, као и друга лица која у складу са својом надлежношћу и функцијом могу да у најкраћем времену оперативно учествују у раду овог штаба и у доношењу одлука.

Оперативни штаб одговара Републичком штабу за ванредне ситуације.

**Престанак важења ранијег прописа**

Члан 22.

Ступањем на снагу ове уредбе престаје да важи Уредба о саставу и начину рада штабова за ванредне ситуације („Службени гласник РС”, број 98/10).

**Ступање на снагу**

Члан 23.

Ова уредба ступа на снагу осмог дана од дана објављивања у „Службеном гласнику Републике Србије”.

05 број 110-2351/2020

У Београду, 12. марта 2020. године

**Влада**

Председник,

**Ана Брнабић,** с.р.